《寒然行》
明代·冯琦

石粼粼，草斑斑，边城五月如秋寒。
渺渺平沙几千里，天风吹暗寒然山。
寒然山下临大虏，旁有两人相对语，握手长叹泪如雨。
一人自言出门时，床头妻子牵衣啼。
桁上无襦釜无糜，君今早出何时归？且复牴泪一慰之，投
剑仰天自叹欷。
朝役镇城南，暮抵镇城下。
闻说派尖丁，复道散夷马。
已知饥寒弃原野，仓皇骨肉忍相舍。
一人欲语还嗫嚅，回头看有行人无。
一从互市不备胡，但备将军营内呼。
营内呼，何时已，君亦大从容，复欲念妻子。
奔走无小休，何暇问生死。
中夜归来且自喜，宁知明日复尔尔。
丈夫生死会有时，恨不一死骄胡垒。
仓卒有语难具陈，不敢久立当通津。
夜来同望关山月，应照关前洒泪人。

作者简介：（1558—1603）明山东临朐人，字用韫，一字琢庵。万历五年进士。授编修。累官礼部尚书。疏请停矿税，征还各地税监，不果。又极陈士子崇佛教之弊，请约禁。卒谥文敏。有《经济类编》、《宗伯集》。